Káčer, Juraj, generálny riaditeľ Sociálnej poisťovne (2020-12-02):
Ďakujem pekne za slovo. Vážené panie poslankyne, vážení páni poslanci, na základe § 122 ods. 4 písm. c) bod 2 zákona 461/2003 o sociálnom poistení predkladám návrh rozpočtu Sociálnej poisťovne na rok 2021 a rozpočtový výhľad na roky ´22 a ´23. Daný návrh rozpočtu schválila vláda Slovenskej republiky 14. októbra 2020 uznesením 657 č. 2020. Návrh rozpočtu je zostavený v podmienkach zákona 461/2003 o sociálnom poistení. Predkladaný materiál zohľadňuje skutočné výsledky hospodárenia Sociálnej poisťovne v roku 2019 a rovnako očakávané výsledky hospodárenia do roka 2020 a, samozrejme, vplyv aktuálnych makroekonomických ukazovateľov zverejnených Inštitútom finančnej politiky Ministerstva financií Slovenskej republiky 22. septembra 2020. V návrhu rozpočtu je zohľadnená Ministerstvom financií Slovenskej republiky navrhovaná výška príjmov a výdavkov, v návrhu rozpočtu Sociálnej poisťovne v roku 2021 zapracovaný transfer zo štátneho rozpočtu Slovenskej republiky v sume 839,2 milióna. V návrhu rozpočtu Sociálnej poisťovne na rok ´21 sa predpokladá, že príjmy v bežnom roku dosiahnu 9,667 mld. a výdavky 9,629 mld. eur. Bilančný rozdiel v bežnom roku očakávame v sume 38,33 milióna, po zapracovaní predpokladaného prevodu zostatku z roku 2020 vo výške 547,85 mil. eur. Zdroje Sociálnej poisťovne v roku 2021 by mali predstavovať zaokrúhlene 10,2 mld., čo znamená, že hospodárenie Sociálnej poisťovne v roku ´21 by malo skončiť celkovým bilančným rozdielom vo výške 586,18 mil. eur. V roku 2021 predpokladá Sociálna poisťovňa postúpiť do dôchodcovských správcovských spoločností príspevky na starobné dôchodkové sporenie vo výške 890,21 mil. eur. Vážené panie poslankyne, vážení páni poslanci, návrh rozpočtu je vypracovaný v súlade s platnými právnymi predpismi a je zosúladený s návrhom rozpočtu verejnej správy na roky ´21 až ´23. Možno zopár, zopár čísiel, respektíve výsledkov za rok ´20, respektíve január až október. Ak si pozrieme príjmy, hýbeme sa o 54 mil. horšie ako v rovnakom sledovanom období za rok 2019, čo teda na výbere poistného u nás predstavuje 96,48 %. Čiže nie je to také zlé, ako sa predpokladalo napríklad v júni. Správny fond na rok ´21 je zostavený v reálnej výške, v roku 2020 bolo odpustené poistné vo výške 68 mil. eur, čo využilo 39-tisíc zamestnávateľov a 17-tisíc samostatne zárobkovo činných osôb. Za mesiace marec, máj, jún, júl bola odložená povinnosť úhrady poistného do 31. 12. v celkovej sume 53,8 mil., z nej už do dnešnej doby bolo uhradených 11,6 milióna. V návrhu rozpočtu sú rovnako zohľadnené novely, tzv. tehotenské, rovnako dlhodobé ošetrovné a takisto zohľadnenie veku ročníkov ´57 – ´65, ktoré bude mať v roku 2021 dopad na rozpočet vo výške 105 mil., teda zvýšené výdavky. Ak si ešte pozrieme, čo sa deje na výdavkovej strane v roku 2020, respektíve za prvých desať mesiacov, tak vidíme, že výdavky sa celkovo zvýšili o 600 mil., z čoho najvyššiu časť nám tvoria zvýšené výdavky na nemocenské poistenie, je to hlavne teda v súvislosti s pandémiou, ktoré sú, tieto výdavky sú zvýšené o 267 miliónov. Rovnako sú vyššie výdavky na poistenie v nezamestnanosti, tuto máme 135 miliónov. Toľko je asi na úvod za mňa všetko.